PRIJE nekoliko dana ispred jednog kluba na Zrću ubijen je 26-godišnji Britanac, a do sukoba je, prema neslužbenim informacijama, došlo zbog preprodaje droge.

Policija je nakon toga izjavila da provodi istragu o tome je li na najpopularnijoj hrvatskoj plaži bilo dilanja droge. Mi smo se zaputili na Zrće i među britanskim partijanerima koji su ovog tjedna preplavili Novalju zbog jednog glazbenog festivala provjerili ima li tamo droge, konzumiraju li je te o kakvim vrstama droge je riječ.

Nije nam dugo trebalo da saznamo da se droga na Zrću i u Novalji nalazi posvuda. Mladi Britanci su nam rekli da se droga tu može nabaviti na svakom koraku i da je prodaju i stranci i Hrvati.

“Uzimam svu drogu koje se mogu dočepati”, rekao mi je bez oklijevanja odmah u Novalji jedan Britanac. “Ketamin, mandy, tablete, kokain, trava, heroin, crack… Sve sam uzeo na Zrću”, nabrajao mi je kad sam ga upitala koju je drogu konzumirao na Zrću.

Isto su mi potvrdili i ostali posjetitelji festivala s kojima sam razgovarala. Dok su mi neki otvoreniji odmah priznali da su se drogirali tijekom svih sedam dana festivala, drugi su mi tvrdili da drogu ne konzumiraju, ali su potvrdili da im se droga svakodnevno nudi na svakom uglu. Vrste? Sve one koje mi je partijaner iz Novalje rekao da je konzumirao.

Oni koji su mi priznali da su konzumirali drogu otkrili su i cijene po kojima se narkotici nude po Zrću. Svi su mi cijene govorili u kunama.

“Vrećica MDMA-a (op.a. vrsta ecstasyja, u slangu to zovu mandy) košta 500 kuna”, rekla mi je mlada Britanka koju sam uhvatila dok je napuštala brod na kojemu je bio jedan od partyja.

“Dala je nekom tipu da joj dira vaginu za besplatnu vrećicu”, šapnula mi je njezina prijateljica kad je ova zamakla.

“400 kuna za gram”, rekle su mi dvije Britanke koje sam srela dok su čekale na red u fast foodu u Novalji. One kažu da nisu konzumirale drogu na Zrću, ali su dobro upoznate s ponudom jer su im je dileri nudili.

“Tablete su 100 kuna, neke su 200”, rekao mi je na plaži jedan vidno alkoholizirani Britanac koji je na Zrće došao proslaviti prijateljevu momačku. “Ne upucavam se curama, iako su jako zgodne jer sam stalno drogiran, teško mi je takav im uletjeti”, rekao mi je kasnije u razgovoru.

Tko im prodaje drogu? Svi. I Hrvati i Britanci. U Novalji, na plaži, u klubovima. Kažu da im se droga nudi gdje god se pojave. “O da, svi su mi nudili drogu, ali ja se ne drogiram. Protiv droge sam”, rekao mi je jedan dečko u Novalji pomalo zbunjen mojim pitanjem je li mu netko nudio drogu. Nije mu bilo jasno zašto to uopće pitam kad droge ima posvuda.

“Svi je nude. Puno ljudi. Ovi koji se voze na skuterima i dijele letke za iznajmljivanje i to. Nude balone, plin… Ima je na svakom uglu”, potvrdio mi je. “Uglavnom su to stariji ljudi na festivalu. Ćelavi. Miješano, i Englezi i Hrvati je prodaju”, rekle su mi dvije djevojke u Novalji.

“Vidjela sam nekoliko ljudi koje su izvukli iz gužve jer su dilali, a zaštitari su stajali iza njih pa su ih izbacili. Međutim, više pregledavaju torbe otkad se dogodio incident s nožem”, dodala je jedna od njih.

Na plaži postoje štandovi s balonima i plinom koji mladi Britanci udišu na svakom koraku. Objasnili su mi da je to plin koji im na dvadesetak sekundi daje osjećaj euforije. Riječ je o dušikovu oksidu koji se legalno koristi u ugostiteljstvu i medicini. Koristi se kao potisni plin za šlag, a poznat je i kao plin za smijanje. Za 50 kuna kupuju pakete s 20 ampula plina. “Uzmem oko 100 ampula dnevno”, rekao mi je jedan dečko koji je plin iz balona udisao dok je sjedio na ulici u Novalji.

“Na LSD-u sam sad”, priznao mi je Škot Aiden u razgovoru. Dodao je da je LSD uzeo nešto ranije pa ga je već “pustilo”, ali zjenice su mu još uvijek bile vidljivo raširene. On ne vidi problem u tome što uzima drogu na festivalu. “Tu smo došli da se zabavimo, to je sve dio toga”, misli on.

Aiden i ekipa iz teksta nisu manjina na Zrću po konzumaciji droge. Velik broj onih koji su mi rekli da se ne drogiraju su uglavnom oklijevali prije odgovora na pitanje, a nekoliko puta sam uočila i da im prijatelji motiraju glavom da ne govore o tome.

Ni lokalci ne žele pričati o tome. Kada smo pokušali pronaći mjesta na kojima Britanci kupuju plin u gradu, svi su nam rekli da ga ne prodaju, iako su nam sami Britanci ranije potvrdili da su ga na tim mjestima kupili. Svi lokalci s kojima sam pričala Britance opisuju kao “drogirane”, međutim kada su trebali stati pred kameru da pričaju o tome odmah su odustajali. “Ne bih o tome”, svi su redom govorili. “Ne govori se protiv onih od kojih živiš”, rekao mi je jedan taksist.

“Naravno da se ljudi drogiraju. Jeftinije im je to nego piti ovdje”, zaključio je jedan Britanac.

Posljedice?

Koliko sam shvatila iz razgovora s partijanerima sa Zrća, najpopularnija droga među njima ipak je MDMA. Ili mandy, kako je oni zovu.

MDMA utječe na raspoloženje i percepciju konzumenta, a djelovanje (ovisno o drogi) traje od tri do šest sati. Stvara osjećaj povećane energije i iskrivljuje osjetilne i vremenske percepcije. Samo neke od “lakših” posljedica uzimanja su mučnina, grčenje mišića, povraćanje, zamagljen vid, dezorijentiranost, napadaji panike…

Stručnjaci kažu da konzumacija te droge uzrokuje povišenje tjelesne temperature, krvnog tlaka i pulsa. To može biti kobno za zdravlje. Može uzrokovati oštećenja jetre, srca, bubrega, a pretjerana upotreba može dovesti i do oštećenja mozga.

Ako se kombinira s drugim drogama, može biti kobna.